"โซรอส"ลุยซื้อทองคาดปีหน้าเดือด
กูรูชี้ราคาทองคำโลกปีหน้าพุ่งต่อเนื่อง มีสิทธิแตะเกือบ 2,000 เหรียญสหรัฐต่อออนซ์ เหตุนักลงทุนแห่ซื้อ
21 พ.ย. 2555

กูรูชี้ราคาทองคำโลกปีหน้าพุ่งต่อเนื่อง มีสิทธิแตะเกือบ 2,000 เหรียญสหรัฐต่อออนซ์ เหตุนักลงทุนแห่ซื้อ 
บลูมเบิร์กรายงานโดยอ้างนักวิเคราะห์ว่าแนวโน้มราคาทองคำโลกปี 2556 จะเพิ่มสูงอย่างต่อเนื่อง โดยคาดว่าไตรมาสสุดท้ายของปีหน้าราคาจะแตะที่ 1,925 เหรียญสหรัฐ (ราว 5.7 หมื่นบาท) ต่อออนซ์ หรือสูงขึ้น 12% จากราคาในปัจจุบัน เนื่องจากนักลงทุนรายใหญ่จำนวนมากได้หันมาลงทุนในทองคำ เพื่อป้องกันเงินเฟ้อและค่าเงินตกต่ำ ซึ่งเป็นผลมาจากการดำเนินนโยบายกระตุ้นเศรษฐกิจของธนาคารกลางในสหรัฐ ยุโรป และจีน ที่จะเพิ่มขึ้นอีกในอนาคต
รายงานของคณะกรรมการกำกับหลักทรัพย์และตลาดหลักทรัพย์แห่งสหรัฐ เผยว่า กองทุนพอลสันแอนด์ โค ได้นำเงินกว่า 3,620 ล้านเหรียญสหรัฐ (ราว 1.08 แสนล้านบาท) เข้าลงทุนในกองทุนทองคำเอสพีดีอาร์โกลด์ทรัสต์ ขณะที่กองทุนการบริหารจัดการโซรอสแอลแอลซี ได้เพิ่มสัดส่วนการถือครองทองคำอยู่ที่ 1.32 ล้านเหรียญสหรัฐ (ราว 39.6 ล้านบาท) หรือ 49% ในไตรมาส 3 ปีนี้ 
วันเดียวกัน มูดี้ส์ อินเวสเตอร์ เซอร์วิส ประกาศตัดลดเครดิตรัฐบาลฝรั่งเศสลง 1 อันดับ จากที่ระดับสูงสุด “AAA” ลงมาอยู่ที่ “Aa1” พร้อมกับให้แนวโน้มอยู่ที่ “ติดลบ” โดยให้เหตุผลว่าฝรั่งเศสเริ่มสูญเสียศักยภาพในการแข่งขันทางเศรษฐกิจในเวทีโลก ประกอบกับความเสี่ยงทางด้านการคลังในอนาคตที่จะต้องนำเงินเข้าไปช่วยเหลือประเทศที่เป็นหนี้ในกลุ่มยูโรโซนที่กำลังเพิ่มมากขึ้น